भुज (गुजरात)। किस्मत कैसे रुख बदलती है, एक मिसाल देखिए। पांच साल पहले गुजरात में कच्छ के अंजार में श्मशान घाट के बाहर एक नवजात बच्ची मिली थी। लावारिस। वीभत्स। क्योंकि कीड़े-मकोड़ों ने उसकी नाक चबा डाली थी। कुछ जागरूक लोगों की कोशिश से जैसे-तैसे जान बची। भुज के महिला कल्याण केंद्र में पहुंचा दी गई। वहीं नाम मिला, 'दुर्गा'। वक्त बीता। जिंदगी में खुशकिस्मती ने दस्तक दी। अब दुर्गा अमेरिकी पॉप गायिका क्रिस्टीना विलियम्स की बेटी बनने वाली है।

क्रिस्टीना स्पेनिश मूल की हैं। फिलहाल अमेरिका के सिनसिनाटी-ओहियो में रहती हैं। अब तक शादी नहीं की है। लेकिन शनिवार को दुर्गा की मां बनने जा रही हैं। बाकायदा समारोह के द्वारा बेटी गोद लेने की कानूनी औपचारिकताएं पूरी की जाएंगी। राजकोट की संस्था 'पालक' के जरिए दुर्गा को मां मिली है। और क्रिस्टीना काे दूसरी बेटी। वे दो साल पहले ाबाद से सात साल की अनाथ बच्ची मुन्नी को भी गोद ले चुकी हैं। वह अब उनके साथ ही रहती है। मां-बेटी अपने परिवार में नए मेहमान की अगवानी के लिए शुक्रवार को ही भुज पहुंच गईं।

मैं खुशकिस्मत जो दुर्गा मेरी जिंदगी में आई : क्रिस्टीना

क्रिस्टीना कहती हैं, 'मैं दुर्गा जैसे स्पेशल बच्चों का सहारा बनना चाहती हूं। इसीलिए मुन्नी के बाद अब उसे गोद लिया है। लोग कहते हैं-दुर्गा लकी है। मैं कहती हूं कि मैं खुशकिस्मत हूं जो वह मेरी जिंदगी में आई।'

दो साल बाद नाक की सर्जरी होगी:

क्रिस्टीना ने बताया, 'दो साल बाद दुर्गा की नाक की सर्जरी कराऊंगी। मैं चाहती हूं दोनों बच्चियां भारतीय संस्कृति से जुड़ी रहें। इसलिए हमने भारतीय त्योहार मनाना शुरू कर दिया है। मैं हिंदी भी सीख रही हूं।'

अगली स्लाइड्स में देखें तस्वीरें...